Alec Baldwin aangekla ná skietvoorval op filmstelAlec Baldwin (Foto: Mark Sagliocco / GETTY IMAGES NORTH AMERICA) Die akteur Alec Baldwin gaan van onwillekeurige manslag aangekla word in verband met die dood van ŉ kinematograaf op die stel van die rolprent Rust. Baldwin (64) het in Oktober 2021 ŉ Colt-vuurwapen tydens ŉ kleedrepetisie vir Rust vasgehou toe ŉ skoot afgevuur en die 42-jarige Halyna Hutchins noodlottig gewond is. Die voorval het op die stel buite Sante Fe in Nieu-Mexiko plaasgevind. Hannah Gutierrez-Reed, wat verantwoordelik was vir die vuurwapen op die stel, gaan ook aangekla word. Indien hulle skuldig bevind word, kan hulle tot vyf jaar tronkstraf opgelê en beboet word. “Ná ŉ deeglike hersiening van die bewyse en die wette van die staat Nieu-Mexico het ek vasgestel dat daar voldoende bewyse is om strafregtelike klagte teen Alec Baldwin en ander lede van die Rust-filmspan in te dien,” het aanklaer Mary Carmack-Altwies, distriksprokureur, gesê. “Niemand is bo die wet verhewe nie, en almal verdien geregtigheid.” Baldwin het al verskeie kere benadruk dat die bemanning op die stel aan hom gesê het dat die wapen nie gelaai is nie. Hy het ook voorheen volgehou hy het nie die sneller getrek nie, hoewel FBI-vuurwapenkenners gesê het dit is nie moontlik nie. Luke Nikas, Baldwin se prokureur, het gesê die akteur het geen rede gehad om te glo daar was skerp ammunisie in die vuurwapen of op enige plek op die filmstel nie. “Hy het staatgemaak op die professionele persone met wie hy saamgewerk het, wat hom verseker het die vuurwapen het nie skerp ammunisie nie. Ons sal hierdie aanklagte beveg, en ons sal wen.” Gutierrez-Reed se regsverteenwoordigers is ook vol vertroue dat sy vrygespreek sal word. “Hannah is, en was nog altyd, baie emosioneel en hartseer oor hierdie tragiese ongeluk. Maar sy het nie onwillekeurige manslag gepleeg nie,” lui ŉ verklaring wat uitgereik is deur prokureurs Jason Bowles en Todd Bullion. “Hierdie aanklagte is die resultaat van ŉ baie gebrekkige ondersoek, en ŉ onakkurate begrip van die volle feite.” Dave Halls, assistent-regisseur wat die wapen aan Baldwin oorhandig en vir hom gesê het dit is nie gelaai nie, het ingestem om skuldig te pleit op aanklag van die nalatige gebruik van ŉ dodelike wapen. Hy sal ŉ opgeskorte vonnis ontvang en ŉ ses maande lange proeftydperk moet uitdien. Die voorval het skokgolwe deur Hollywood gestuur en gelei tot oproepe vir ŉ algehele verbod op regte vuurwapens op filmstelle. Baldwin het verlede jaar ŉ onbekende skikking met Hutchins se familie bereik. Daar is ook destyds aangekondig dat die produksie van die fliek vanjaar weer hervat sou word.